**Veghe**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ai adormit, prințesa mea? Visezi?

Ești obosită după greul zilei?

Aș vrea să intru-n visul tău, să vezi

plutirea prin înalturi a acvilei.

Eu te-aș chema să te ridici în zbor,

să-mi fii alături sus, pe-un cer albastru,

să ne-aruncăm, vijelios, pe-un nor

mai depărtat de toți ceilalți, sihastru,

iar apoi, ca și zeii din Olimp,

să ne-mplinim iubirea în tăcere,

prin trupurile noastre, în alt timp,

îmbrățișați în clipe de plăcere.

Să intru-n visul tău, să te trezesc?

În somnul liniștit, pari o copilă …

pe care o veghez … și o iubesc.

Încep să mă transform … Sunt o acvilă.